Túrmezei Erzsébet:

NAGYSZOMBAT REGGEL[[1]](#footnote-1)

Nagypéntek este az ég feketére

vált, s hullt a könnye, mint a zápor.

Mosta a kormot, szennyet, port a falakról,

mint szívünkről a vétket Krisztus vére.

Ma reggelre már kicsi ablakok

nyíltak rajta, egyre több kéklő ablak.

Sugarak törtek át, és simogattak

rügyet, bimbót és új akaratot.

Minden azt hirdeti: húsvét lesz holnap.

A madarak új himnuszt gyakorolnak,

és világ könnyben tisztulva várja,

hogy legyen átoknak, halálnak vége,

hogy felragyogjon Krisztus dicsősége,

felzendüljön húsvét hallelujája.

1. https://www.freehungarianreformedchurch.org/gondolatok/turmezei-erzsebet-nagyszombat-reggel [↑](#footnote-ref-1)